張君明昆仲袖唱和詩見過
作者：章甫
朝代：宋

paragraphs: 村東主客羣飛鴻，月明霜重聲摩空。
村西老人如瘦馬，伏櫪倦嘶天北風。
村東村西無百步，杖履相尋還有數。
兒啼妻病不出門，羞見梅花無好句。
雪晴日出天無埃，故人躡屣聯翩來。
明珠白璧滿懷袖，使我一見雙眸開。
文章雖云一小技，妙處非難亦非易。
染絲織錦未足工，點鐵成金始爲貴。
我窮半世坐吟詩，詩成不救寒與饑。
亦知造物厭嘲弄，有手只堪持酒卮。
願君少吟詩幾首，請君多辦百壺酒。
但得新詩勝舊年，爲君醉倒春風前。